L-għerf u l-Patrijarki L-ewwel bniedem li nħalaq missier id-dinja, ħarsu l-għerf, meta kien għadu waħdu; qajmu mill-waqgħa tiegħu, u tah il-qawwa li jaħkem fuq kollox. Iżda malli dak il-ħażin fl-għadab tiegħu tbiegħed minnu, intilef fis-saħna tiegħu u qatel lil ħuh. Meta mbagħad minħabba fih tgħerrqet l-art, l-għerf ħelisha mill-ġdid, billi mexxa lill-ġust fuq daqsxejn ta' laqxa. Abraham u Lot Kien l-għerf li meta l-ġnus kienu mgħaddsa fil-ħażen, għażel raġel ġust u żammu bla tebgħa quddiem Alla, żammu sod minkejja mħabbtu għal ibnu. Meta l-ħżiena kienu se jinqerdu, l-għerf ħeles wieħed ġust minn fosthom, u ħarab hu u nieżel in-nar fuq il-ħamest ibliet. Hemm, b'xhieda tal-ħażen tagħhom, għad baqa' ħerba ddaħħan, u siġar li qatt ma jsajru frotthom; hemm ukoll wieqaf plier tal-melħ, b'tifkira għal min ma jemminx. Talli huma telqu l-għerf, mhux biss iċċaħħdu mit-tagħrif tat-tajjeb, imma ħallew ukoll lid-dinja tifkira ta' bluhathom, biex qatt ma jistgħu jistaħbew minn ħtijiethom. Iżda 'l dawk li qdewh, l-għerf ħelishom mit-taħbit. Ġakobb Lill-ġust, li ħarab mill-għadab ta' ħuh, l-għerf mexxieh minn toroq dritti, wrieh is-saltna ta' Alla, u għarrfu l-ħwejjeġ qaddisa tiegħu; ġiebu 'l quddiem f'xogħlu, u kattarlu frott ħidmietu. Hu waqaf miegħu kontra r-regħba ta' min kien jgħakksu, u mlieh bl-għana. Ħarsu mill-għedewwa tiegħu, u saħħu kontra l-insib tagħhom, ħarġu rebbieħ fit-taqbida qalila, biex għallmu li t-tjieba hi aqwa minn kollox. Ġużeppi Lill-ġust, li ġie mibjugħ, l-għerf ma telqux, imma ħelsu mid-dnub. Sa fil-ħabs niżel miegħu, ma telqux fl-irbit tal-ktajjen, sakemm ġieblu x-xettru tas-saltna, u tah is-setgħa fuq dawk li ħaqruh; lil dawk li xlewh ħariġhom ta' giddieba, u tah ġieħ għal dejjem. Il-ħruġ mill-Eġittu Lill-poplu qaddis, nisel bla ħtija, l-għerf ħelsu minn ġens li kien jaħqru. Hu daħal f'wieħed qaddej tal-Mulej; li b'sinjali u għeġubijiet waqaf lil slaten tal-biża'. Ta lill-qaddisin il-ħlas tat-taħbit tagħhom, mexxiehom minn triq tal-għaġeb, kien għalihom kenn binhar, u ħuġġieġa ta' kwiekeb billejl. Għaddiehom mill-Baħar l-Aħmar mexxiehom minn ġo ilma għoli, imma l-għedewwa tagħhom għerriqhom, tellagħhom mill-qiegħ u rmiehom. Għalhekk it-tajbin żarmaw il-ħżiena; imbagħad għannew, Mulej, lill-isem imqaddes tiegħek, u faħħru għalenija 'l idek, li tathom ir-rebħa. Għax l-għerf fetaħ fomm l-imbikkma, u ħall l-ilsna tat-trabi.